Dragi naši osmaši!

Pred vama je završetak osnovne škole kao jednog dijela života prepunog uspomena, ali i početak novog razdoblja u kojem vas čekaju nove prilike, novi izazovi, nove uspomene, nova poznanstva i prijateljstva za cijeli život.

Često kažu da je srednja škola najljepše doba u životu svakog čovjeka, doba u kojemu se potrebno razvijati, kako u obrazovnom, tako i u odgojnom smislu. Pravu ravnotežu između tih važnih aspekata pronaći ćete upravo u našoj školi.

Naša I. gimnazija Split idealna je opcija za učenike koji vole jezike, moderne i klasične, putovanja, kazališne daske i filmske kamere.

Nudimo dva programa – jezični program dodatnim stranim jezikom (talijanski, njemački,

španjolski i francuski) tri, odnosno četiri sata tjedno i klasični program dodatnim klasičnim jezicima (grčkim i latinskim) tri sata tjedno. Kažu da čovjek vrijedi onoliko koliko jezika govori – u našoj školi, ta je vrijednost svakim danom sve veća!

U prvom razredu jezičnoga programa nudimo putovanje u Rim, u drugom razredu putujemo u London, dok smo u travnju 2024. godine otputovali na studijsko putovanje u Pariz. Početkom četvrtog razreda odlazimo na maturalno putovanje u Grčku, Španjolsku ili Češku.

Naši klasičari u prvom razredu putuju u Campaniju i Molise, drugom razredu u Rim, a početkom četvrtog razreda putuju na maturalno putovanje u Grčku.

Na državnim natjecanjima u 2024. godini sudjelovalo je 11 učenika, od kojih je jedna učenica osvojila 1. mjesto, 1 učenik 2. mjesto i jedna učenica 3.mjesto.

Naši su učenici sudjelovali na 24. sjednici Savjeta mladih Grada Splita čiji je cilj potaknuti mlade na sudjelovanje u kreiranju politika koje utječu na njihov život u lokalnoj zajednici.

U svibnju 2024. godine u Pragu se održava međunarodno natjecanje u debati na kojem će naše učenice predstavljati Republiku Hrvatsku na Youth Forumu. Bit će to spoj debatnih radionica i međunarodnog turnira ali i velika čast jer će predstavljati Republiku Hrvatsku na ovom prestižnom natjecanju.

Naša škola prednjači u cijeloj županiji kad su u pitanju projekti vezani za izvannastavne aktivnosti. Za nama je mnogo kazališnih predstava (kako na hrvatskom, tako i na engleskom jeziku), „Macbeth“, dvojezična predstava „Lovac i laži“ te „Kroćenje goropadnice“, čuvena komedija Williama Shakespearea koja je premijerno izvedena 29.svibnja 2023. u Gradskom kazalištu mladih. U siječnju 2024. godine u zagrebačkom Centru za kulturu Histrionski dom gostovali smo s posljednjim dvjema predstavama, „Lovac i laži“ i „Kroćenje goropadnice“. Također, u pandemijskoj 2020./2021. godini snimili smo film u suradnji s britanskim redateljem Paulom Shermanom „A Midsummer night's dream“ koji je premijerno prikazan u kinoteci Zlatna vrata 2022.godine kao i na Festivalu mediteranskog filma Split gdje je zaradio ovacije okupljene publike.

U našoj školi djeluje i klub „Opleti“. „**Opleti!** “ je klub za kukičanje, pletenje, vez, umjetnost i druženje. Na Festivalu izvrsnosti 2021. dobili smo priznanje za najbolje uređen štand. Naše šarene rukotvorine sudjeluju i na humanitarnim akcijama. Naši su učenici u travnju 2024. godine predstavljali Hrvatsku s temom čipkarstvo na 5. svjetskom simpoziju mladih o kulturnoj baštini koji je u okviru UNESCO-a održan u Grčkoj.

Ako si odličan u jezicima, od srednje škole tražiš optimalan omjer znanja i zabave, voliš upoznavati razne kulture, puno putovati, proaktivan si i ne bojiš se okušati u raznim prilikama koje ti se pružaju – ti si prava osoba za našu školu! Dođi nam, čekamo te u Prvoj!

Sve informacije o našoj školi možete pronaći na:

Web škole:

<http://www.gimnazija-prva-st.skole.hr/>

Facebook:

<https://www.facebook.com/p/I-gimnazija-Split-100063710121105/>

Instagram:

<https://www.instagram.com/prvagimnazijasplit/>

Tik Tok:

<https://www.tiktok.com/@prva.gimnazija.split>

Promo video škole:

<https://www.youtube.com/watch?v=nigZ9H7hB-c>

Predstava Kroćenje goropadnice:

<https://www.youtube.com/watch?v=wWk6_oFytOc>

Klub 'Opleti':

<https://www.tiktok.com/@prva.gimnazija.split/video/7314036108386372896>